I. Andruskó, poslanec: (2007-05-16):
Pri prerokovaní a schválení takéhoto zákona sa očakáva jednotnosť vládnej koalície a opozície, veď je spoločným záujmom nás všetkých, aby sme požiadavky Európskej únie splnili v čo najkratšom časovom intervale. Práve táto jednotná vôľa však môže spôsobiť, že pri prerokúvaní návrhu bude zákonodarcom chýbať dôkladná diskusia, čo môže mať za následok aj prežitie niektorých nepresností vo vládnom návrhu zákona. Z uvedeného dôvodu upriamim vašu pozornosť na niektoré nepresnosti a logické chyby v § 27 o ovládaní štátneho jazyka. Nedostatkom vládneho návrhu je napríklad absencia termínov a lehôt na realizáciu overenia ovládania štátneho jazyka. Kým v iných oblastiach zákony podobnej vážnosti obsahujú striktné termíny a lehoty, tento zákon neuvádza to,  akým spôsobom určia termín overenia ovládania štátneho jazyka, môže to byť napríklad príslušný orgán, ale teoreticky to môže byť aj predseda komisie menovaný príslušným orgánom. Návrh tiež zabúda na riešenie ďalšieho postupu, ak je v termíne konania overenia žiadateľ práceneschopný alebo sa overenia nemôže zúčastniť z iných vážnych dôvodov. Dôvodová správa vládneho návrhu zákona uvádza, že návrh nemá dopad na štátny rozpočet. V skutočnosti však zabezpečenie v trojčlennej komisie vrátane dvoch odborníkov z predmetného regulovaného povolania bude mať zvýšené nároky na rozpočet príslušného orgánu, čo môže mať priamy dopad aj na štátny rozpočet. Súčasné znenie § 27 vládneho návrhu zákona však okrem technických nedostatkov má chybu aj vo svojej logike. Dokazovanie ovládania štátneho jazyka totiž požaduje aj od občanov Slovenskej republiky, ktorí po absolvovaní strednej školy navštevovali niektorú zahraničnú vysokú školu, ako to predtým povedala aj pani poslankyňa Rosová. Tým pádom aj občan slovenskej národnosti, napríklad žiak žilinského matematického gymnázia po absolvovaní univerzitných štúdií vo Veľkej Británii tiež bude musieť dokazovať ovládanie štátneho jazyka. Ak vládny návrh ponechávame v pôvodnej forme, budeme asi raritou medzi európskymi národmi. V rámci uznania odbornej kvalifikácie budeme požadovať overenie ovládania štátneho jazyka aj od vlastných spoluobčanov, ktorých materinským jazykom je právne štátny jazyk. Tento paragraf vládneho návrhu podľa môjho názoru poskytuje priestor na jeho upresnenie, preto touto cestou podávam pozmeňujúci návrh k vládnemu návrhu zákona o uznávaní odborných kvalifikácií. Po prvé. V § 27 ods. 2 prvú vetu odporúčame nahradiť nasledovnými dvoma vetami: „Ovládanie štátneho jazyka sa dokazuje preukázaním vysvedčenia úspešnej maturitnej skúšky zo štátneho jazyka. Ak žiadateľ nemá maturitnú skúšku zo štátneho jazyka, jeho ovládanie overuje trojčlenná komisia, ktorú vymenúva príslušný orgán.“ Po druhé. V § 27 ods. 3 pred prvú vetu odporúčam vsunúť vetu nasledovného znenia: „Termín overenia ovládania štátneho jazyka určuje príslušný orgán, ktorý na overenie pozýva žiadateľa v písomnej forme.“ A po tretie. Tiež k § 27. Do § 27 odporúčam vsunúť ďalší ods. 8. „Ak žiadateľ z vážnych dôvodov sa nedostane na overenie ovládania štátneho jazyka v termíne podľa ods. 3, je povinný do piatich dní od termínu konania overenia príslušnému orgánu predkladať písomné odôvodnenie vrátane prípadného lekárskeho potvrdenia. Príslušný orgán určuje nový termín overenia tak, aby bol v súlade s ods. 4 § 23 s lehotou posúdenia žiadosti. Ak to nie je možné z objektívnych dôvodov, príslušný orgán môže predĺžiť termín posúdenia žiadosti o ďalších 30 dní.“ Odôvodnenie. Vládny návrh zákona neobsahuje možnosť preukázať ovládanie štátneho jazyka maturitným vysvedčením. Podobne neobsahuje termíny a lehoty na realizáciu overenia ovládania štátneho jazyka. Vážený pán poslanec Szigeti, prosím alebo žiadam zajtra v rámci hlasovania hlasovať osobitne o týchto bodoch. Ďakujem pekne za pozornosť.